題祝生畫
作者：朱熹
朝代：宋

paragraphs: 裴侯愛畫老成癖，歲晚倦遊家四壁。
隨身只有萬疊山，秘不示人私自惜。
俗人教看亦不識，我獨摩挲三太息。
問君何處得此奇，和璧隋珠未爲敵。
答云衢州老祝翁，胸次自有陰陽工。
峙山融川取世界，咳雲唾雨呼雷風。
昨來邂逅衢城東，定交斗酒歡無窮。
自言妙處容我識，爲我掃此須臾中。
爾時聞名今識面，回首十年齊掣電。
裴侯已死我亦衰，祇君雖老身猶𡏖。
眼明骨輕鬚不變，筆下江山轉葱蒨。
爲君多織機中練，更約無事重相見。